སྐབས་དེར་ངའི་ཁོག་པའི་ནང་དུ་རླུང་ཞིག་གཡོས་བྱུང་བས་ངག་མི་འཁྲོལ་བ་ལྟར་གྱུར་བ་དང་སྡོད་ཀྱང་མི་ཚུགས་པས་སྒོ་ཕྱིར་བརྒྱུགས་ཏེ་ཕྱི་རོལ་གྱི་ཐང་དཀྱིལ་དུ་ཕྱིན་པ་ཡིན།ཁོར་ཡུག་ཡོངས་རྫོགས་མདོག་མེད་ཅིང་སྟོང་ལྷང་ངེར་འདུག་ཅིང་།ཕལ་ཆེར་འཇིག་རྟེན་འདིར་ང་རང་གཅིག་པུ་ལྷག་སོང་བ་ལྟ་བུའི་སྣང་བ་བྱུང་།ཡུན་རིང་ཙམ་ལ་ངའི་སེམས་ནང་ནག་འཐིབས་སེར་ཅི་ཡང་དྲན་རྒྱུ་མི་འདུག་ལ་རིམ་བཞིན་དུ་རིག་པ་ཇེ་གསལ་དུ་གྱུར་ཏེ།ཨ་ཕ་དང་མ་ཡར།ལྷ་མོ་སོགས་ཀྱི་ངོ་གདོང་རེ་རེ་བཞིན་ངའི་མིག་ལམ་དུ་ཤར་བྱུང་།ངས་ཀྱང་གསལ་བོར་ལོས་ཤེས་ཏེ།མ་ཡར་གྱིས་ལྷ་མོའི་དོན་དུ་སེམས་སྐྱོ་བྱེད་པ་མ་ཡིན་པར་ང་ཁོ་ནའི་ཆེད་དུ་སེམས་ངལ་མྱོང་གིན་པ་རེད་ཨང་།ཁོ་མོའི་སེམས་ངལ་དེ་དུས་འདིར་སྨུག་པ་བཞིན་ངའི་ཡ་ཆུང་སེམས་ཀྱི་ཁོང་གཏིང་དུ་མཆེད་འོང་།མཇུག་མཐར་ཨ་ཕས་ང་ཡུལ་དུ་འབོད་དུས་མུན་ཡོངས་སུ་རུབ་འདུག